《蝶恋花 赠李公敏》
元代·王结

老鹤轩轩心万里。却被天风，吹入樊笼里。野态昂藏犹可喜。

九皋宵唳流清泚。

宿鹭窥鱼痴计耳。整整丰标，谩说佳公子。月白风清天似水。

青田回首生愁思。

作者简介：（1275—1336）元易州定兴人，字仪伯。从太史董朴受经，深研性命道德之学。成宗时充爱育黎拔力八达宿卫。后历侍武宗、仁宗朝。屡陈时政，为帝所嘉纳。顺帝初累官为翰林学士，知制诰。参修国史，拜中书左丞。有诗文集。